Søndag morgen var politiet forbi Frank Andersens minkfarm lidt uden for Hjørring. De skulle tælle hans mink, inden dyrene skal aflives de kommende dage. - De tæller minkene op og skriver op hvad jeg har. Og de gør mig opmærksom på, at de skal aflives hurtigst muligt, siger Frank Andersen. Tilbage i august blev der konstateret smitte på hans farm. Men nu er alle minkene testet negative og har dannet antistoffer. Derfor undrer det minkavleren, at dyrene skal slås ned. - Jeg mener, at jeg har de bedste mink med antistoffer mod corona. Skal vi fortsætte med den her branche, så er det klart, at vi er nødt til at have nogle mink, der er modstandsdygtige over for den her sygdom, siger han. Kan blive karrierens endestation TV2 Nord har i dag forsøgt at få svar fra Statens Serum Institut på, hvorfor raske minkbesætninger med antistoffer skal slås ned, men de er ikke vendt tilbage på vores henvendelse. De har dog tidligere udtalt at avlsmink med antistoffer kun vil have en effekt i en kort periode, hvorefter de igen vil være fuldt modtagelige. Men Frank Andersen mener ikke, at vi ved nok om coronavirus i mink, og derfor synes han, det ville være oplagt at bruge hans mink til forskning i stedet for at aflive dem med det samme. - Jeg mener, min minkfarm danner grundlag for de andre minkfarme. Og jeg synes, man skal prøve at forske noget mere i, hvad der sker, og hvordan den her virus muterer, siger han og understreger, at han ikke har fået nok information fra myndighederne om årsagen til, at hans raske mink skal aflives. Udsigten til at hans mink skal aflives, huer ikke just minkavleren. - Det har jeg det da ikke særligt godt med. Jeg har den bedste besætning, jeg nogensinde har haft. Hvornår minkene skal slås ned, er endnu usikkert og for Frank Andersen bliver det formentlig enden på en 15 år lang karriere. - Jeg er bange for, at jeg ikke starter op igen, slutter han.

Referat:
Frank Andersens mink skal snart aflives og det sker til trods for at hele besætningen er rask efter de i august testede positive for coronavirus.